Diari Oficial de la Generalitat Valenciana


Sumari del DOGV 9987, del 19-11-2024 (2024/11289)

RESOLUCIÓ de 2 d'octubre de 2024, de la Direcció General d’Urbanisme, Paisatge i Avaluació Ambiental, per la qual s’ordena la publicació de l’informe ambiental i territorial estratègic de la modificació puntual «Zona est», en el terme municipal de Venta del Moro. Expedient 083/9160-KDR.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9987

Data del DOGV
:   19-11-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/11742

CVE
:   KDDC-N-9535-31793

Data del document
:   02-10-2024

Organisme emissor
:   Conselleria de Medi Ambient, Infraestructures i Territori

Tipus de document
:   Resolució

D’acord amb l’article 53.7 del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, que establix la publicació de l’informe ambiental i territorial estratègic en el *Diari Oficial de la Generalitat Valenciana*,

RESOLC

Publicar en el *Diari Oficial de la Generalitat Valenciana*  l’informe ambiental i territorial estratègic corresponent a l’expedient 083/6604-HZI Venta del Moro (València).

«Informe ambiental i territorial estratègic

Objecte: modificació puntual «Zona est»

Tràmit: Avaluació Ambiental Estratègica del Pla

Promotor: Ajuntament de Venta del Moro

Autoritat substantiva: Comissió Territorial d’Urbanisme de València

Ubicació: Venta del Moro (València)

Expedient: 083/5886-SOT

La Comissió d’Avaluació Ambiental, en la sessió celebrada el 29 de juliol de 2022, va adoptar el següent

Acord:

Vista la proposta d’informe ambiental i territorial estratègic de la modificació puntual «Zona est» (Venta del Moro, València), en els termes següents:

A) Fonaments pels quals el pla se sotmet a avaluació ambiental estratègica

L’avaluació ambiental estratègica és l’instrument de prevenció, establit en la Directiva 2001/42/CE, del Parlament Europeu i del Consell, de 27 de juny, per a la integració dels aspectes ambientals en la presa de decisions de plans i programes públics. Esta directiva s’incorpora al dret intern espanyol mitjançant la Llei 21/2013, de 9 de desembre, d’avaluació ambiental, i al dret autonòmic, mitjançant el Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP).

El Reial decret legislatiu 7/2015, de 30 d’octubre, pel qual s’aprova el text refós de la Llei de sòl i rehabilitació urbana, establix en l’article 22 que els instruments d’ordenació territorial i urbanística estan sotmesos a avaluació ambiental, d’acord amb el que preveu la legislació d’avaluació ambiental.

Segons el que estipula l’article 46.3 del TRLOTUP, l’òrgan ambiental i territorial determinarà, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació de l’existència d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53 del TRLOTUP.

B) Document inicial estratègic

B.1. Documentació aportada

En data 25 de novembre de 2021, ha tingut entrada, en el Servei d’Avaluació Ambiental Estratègica de la Direcció General de Medi Natural i Avaluació Ambiental, la sol·licitud d’inici de l’avaluació ambiental i territorial estratègica de la modificació puntual «Zona est» (Venta del Moro, València).

La sol·licitud d’inici s’acompanya dels documents següents:

– Document inicial estratègic de la modificació.

–  Esborrany de la modificació del Pla general.

– Memòria.

– Fitxes d’ordenació i gestió.

– Plans (12 plans).

La documentació mencionada és conforme amb els continguts de l’article 52 (procediment simplificat) del Decret legislatiu 1/2021, de 18 de juny, del Consell, d’aprovació del text refós de la Llei 5/2014, de 25 de juliol, d’ordenació del territori, urbanisme i paisatge de la Comunitat Valenciana (TRLOTUP). La documentació es presenta en format digital.

La Direcció General de Medi Natural i Avaluació Ambiental comunica a l’Ajuntament de Venta del Moro l’obertura de l’expedient (083/2371-LLM) el 22 de desembre de 2021.

B.2. Planejament vigent

El municipi de Venta del Moro compta amb un pla general d’ordenació urbana aprovat definitivament per la Comissió Territorial d’Urbanisme de València en la sessió de data 31 de juliol de 2006. El PGOU es va avaluar ambientalment (expedient. 17/7497-CSH) i compta amb una declaració d’impacte ambiental positiva, publicada en el DOGV número 5655, de 7 de juliol de 2007.

Actualment, l’àmbit d’actuació de la modificació proposada està classificat com a sòl no urbanitzable.

B.3. Descripció, objecte i justificació

Es pretén tramitar la reclassificació d’uns terrenys situats en sòl no urbanitzable comú perquè s’ajuste a la realitat quant a l’ús que se’n fa, ja que es troben parcialment ocupats per l’aparcament dels camions que formen part de l’activitat econòmica que es desenrotlla actualment en este punt. Es tracta d’una activitat destinada a l’aparcament i manteniment de la flota de camions que té l’empresa a fi de transportar productes agroalimentaris.

L’activitat es va implantar amb anterioritat a l’aprovació del Pla general d’ordenació urbana de Venta del Moro, segons les dades aportades pel titular. En el Pla únicament es va qualificar de sòl urbà d’ús industrial l’edificació existent, és a dir, la nau destinada al magatzem de la maquinària i a les oficines, i la zona d’aparcament es va mantindre com a sòl no urbanitzable.

Es pretén regularitzar la situació urbanística del que s’ha consolidat i, en este sentit, es fa necessària l’aprovació prèvia d’una modificació puntual que reclassifique este sòl no urbanitzable en sòl urbanitzable d’ús industrial.

En el DIE s’han estudiat les quatre alternatives següents:

– Alternativa 0. Mantindre el planejament actual: Esta alternativa suposaria mantindre el problema que es presenta en l’actualitat. Esta opció suposaria paralitzar l’activitat perquè no es podria obtindre la llicència corresponent a l’aparcament, per la qual cosa s’ha descartat.

– Alternativa 1. Reclassificació del sòl no urbanitzable a sòl urbanitzable amb ús industrial: Suposa reclassificar únicament la superfície destinada actualment a l’aparcament, la qual té una superfície de 4.700 m² i limita estrictament amb l’àmbit destinat a l’aparcament dels camions necessaris per a l’activitat que es desenrotlla en este punt. Com que se cenyís a l’àmbit d’una parcel·la, no crea una relació coherent amb la zona urbana confrontant. El nou àmbit no queda completament integrat amb la trama urbana existent, ja que no té una continuïtat amb la xarxa viària actual i, per tant, és una alternativa que es descarta.

– Alternativa 2. Reclassificació del sòl no urbanitzable a sòl urbà amb ús industrial únicament en la superfície destinada actualment a l’aparcament, la qual té una superfície de 4.700 m².  Després de les converses que s’han mantingut amb els tècnics del Servei Territorial d’Urbanisme de València es desestima esta proposta perquè es veu més adequat que es reclassifique prèviament a sòl urbanitzable.

– Alternativa 3. Reclassificació del sòl no urbanitzable a sòl urbanitzable amb ús industrial fins que este s’enllace amb el vial nord de l’àrea de Repartiment AR-VM-c (zona d’ordenació: ADO) que es preveu en el PGOU. En este cas, la superfície de l’àmbit és de 9.400 m². Tot i que suposa que s’afecte la reclassificació de més superfície de sòl, este s’integra totalment amb la trama urbana, i connecta el camí actual situat a l’est de l’actuació amb el vial que es preveu al nord de l’àrea de repartiment AR-VM-c prevista en el PGOU.

![](https://dogv.gva.es/publicaciones/imagesSF/2024/11/5/1214139/369_1731674356454_3273235098036157952_imagen.png)

Alternativa 1

![](https://dogv.gva.es/publicaciones/imagesSF/2024/11/5/1214139/370_1731674356464_4519869813914443487_imagen.png)

Alternativa 2

![](https://dogv.gva.es/publicaciones/imagesSF/2024/11/5/1214139/371_1731674356475_8321436635529564342_imagen.png)

Alternativa 3

Es planteja una proposta d’ordenació detallada sense caràcter normatiu per a justificar el compliment dels estàndards urbanístics segons la taula següent:

|  |  |
| --- | --- |
| *Tipus* | *Superfície (m²)* |
| Superfície computable del sector (SCS) | 9.400 |
| Industrial privat | 7.045 |
| Zona verda (TRLOTUP. Sup. mín. 10 % SCS – Ø 25 m) | 1.000 |
| Equipament públic (TRLOTUP Sup. mín. 5 % SCS) | 485 |
| Xarxa viària | 870 |

  

B.4. Possibles efectes sobre el medi ambient

Segons el DIE, la modificació no planteja una major afecció al medi ambient i el territori que la que planteja la situació en què es troba actualment. En tot cas, com que es permetran les obres d’ampliació i actualització de les instal·lacions, es produirà una millora en l’entorn.

C) Consultes

Per part de la Direcció General de Medi Natural i Avaluació Ambiental, d’acord amb l’article 53.1 del TRLOTUP, la documentació aportada s’ha sotmés a consulta a les següents administracions afectades:

|  |  |  |
| --- | --- | --- |
| *Administració consultada* | *Consulta* | *Informe* |
| Servei Territorial d’Urbanisme de València | 22.12.2021 | 11.07.2022 |
| Conselleria de Política Territorial, Obres Públiques i Mobilitat Subdirecció General de Territori i Paisatge  Servici d’Infraestructura Verda i Paisatge Servei de Planificació Territorial  Servei de Gestió Territorial | 22.12.2021 | 19.07.2022  -  21.07.2022 |
| Conselleria de Política Territorial, Obres Públiques i Mobilitat  Direcció General d’Obres Públiques, Transport i Mobilitat Sostenible  Subdirecció General de Mobilitat  Servei de Mobilitat Urbana | 22.12.2021 | 18.02.2022 |
| Entitat Pública de Sanejament (EPSAR) | 22.12.2021 | 21.03.2022 |
| Diputació de València  Àrea d’Infraestructures | 22.12.2021 | 03.02.2022 |
| Confederació Hidrogràfica del Xúquer | 22.12.2021 | 05.05.2022 |

  

Nota: els informes rebuts es publicaran, juntament amb l’informe ambiental i territorial estratègic, en la pàgina web <https://mediambient.gva.es/va/web/evaluacion-ambiental/seguiment-d-expedients-d-avaluacio-ambiental-estrategica>  (apartat «Consulta de Plans d’Avaluació Ambiental», i amb la selecció de la província, el municipi i el pla corresponent).

A l’enllaç indicat s’accedix en la pàgina web de la conselleria amb competències en matèria de medi ambient; en l’àrea: Avaluació ambiental > Tramitació telemàtica i seguiment d’expedients de plans i projectes, opció «Seguiment d’expedients».

D) Identificació dels possibles efectes sobre el medi ambient

Dels informes rebuts i de l’anàlisi de documentació rebuda s’observen les consideracions següents, tant legals com ambientals:

Urbanisme

El Servei Territorial d’Urbanisme de València, en el seu informe d’11 de juliol de 2022, indica que a partir de la modificació proposada, a priori, no es derivaran efectes significatius en matèria d’ordenació estructural, encara que aporta les consideracions següents:

– Haurà de constar com a promotor el particular, i l’Ajuntament haurà d’assumir el projecte.

– La modificació del Pla general haurà d’incloure els continguts econòmics que es preveuen en l’article 30 del TRLOTUP.

– S’haurà de prevore l’existència d’una o diverses parcel·les que permeta albergar, almenys, una infraestructura de transferència de residus industrials, tant perillosos com no perillosos.

– S’hauran de justificar els criteris d’ocupació de sòl, de conformitat amb el que es preveu en l’Estratègia territorial de la Comunitat Valenciana.

– S’hauran de detallar els criteris generals per a delimitar l’àrea de repartiment i per a establir l’aprofitament tipus, de conformitat amb l’article 32 del TRLOTUP.

– S’hauria d’eliminar com a compatible l’ús residencial proposat.

– S’haurà de calcular l’estàndard dotacional global (EDG) que s’obté de la relació entre la superfície de les dotacions públiques i l’edificabilitat total, i que s’expressa en metres quadrats de sòl dotacional per cada metre quadrat d’edificabilitat.

– S’haurà d’especificar quines dotacions passen a formar part de l’ordenació estructural i quines, de l’ordenació detallada.

– S’haurà d’incorporar la perspectiva de gènere de manera transversal amb uns objectius, uns indicadors quantitatius, una valoració qualitativa i unes propostes d’actuació que es traslladen al Pla per al seu compliment, per a la metodologia i per al contingut. A més, s’haurà de fomentar la mobilitat urbana sostenible mitjançant la busca de connexions amb els nuclis de població més pròxims.

– S’haurà de tindre en compte el decret 65/2021, de 14 de maig, del Consell, de regulació de la Plataforma Urbanística Digital i la presentació dels instruments de planificació urbanística i territorial.

Carreteres

L’àrea de la modificació és adjacent a la carretera CV-455, el titular de la qual és la Diputació. L’Àrea d’Infraestructures de la Diputació de València emet un informe el 3 de febrer de 2022 i fa les consideracions següents:

– El sector haurà de comprendre la zona de protecció de la carretera entre l’accés est al sector i el sòl urbà.

– El disseny de l’accés a la carretera des del vial perimetral no és adequat, ja que no permet que l’usen els vehicles pesants en condicions de seguretat perquè necessiten envair el carril contrari de circulació en la carretera per a executar maniobres de gir a dretes. La modificació del traçat en planta de l’accés requerirà que s’ocupen sòls fora del sector o es modifique el traçat del vial perimetral.

La fitxa de zona s’ha de modificar a fi de:

– Arreplegar, en la descripció gràfica, l’àmbit del sector amb la inclusió de la zona de protecció de la carretera dins d’este.

– Declarar com a incompatible qualsevol ús distint del de reserva viària en els sòls situats dins de la zona de protecció de la carretera.

– Prevore la recuperació de la coberta vegetal dels sòls situats dins de la zona de protecció de la carretera i l’enjardinament amb espècies herbàcies i arbustives autòctones de baix port amb la finalitat que l’espai tinga les condicions de salubritat i ornament que exigix la legislació sectorial. Les obres de recuperació podran prevore altres elements de mobiliari urbà, sempre que estos s’ubiquen en els extrems interiors del sector.

– Establir com a accés únic el que està situat en l’extrem est del sector.

La fitxa de gestió s’ha de modificar a fi de:

– Establir les condicions que ha de complir l’accés del vial est, el qual s’ha de dissenyar per a permetre els girs a dretes sense que s’envaïsca el carril de circulació contrari durant la maniobra. A més, ha de comptar amb una amplària suficient que permeta l’ús simultani de dos vehicles pesants que circulen en sentit contrari, així com mantindre les condicions de drenatge de la carretera. Els girs a esquerres en l’encreuament només es podran autoritzar en el cas que la visibilitat d’encreuament siga suficient.

– Indicar l’obligació de recuperar la coberta vegetal en els sòls situats dins de la zona de protecció, i emplaçar un enjardinament lleuger amb espècies herbàcies i arbustives de baix port i amb una limitació perimetral d’esta zona, de manera que s’evite que els vehicles l’envaïsquen.

– Sotmetre els projectes d’accés i enjardinament a l’aprovació de l’Àrea d’Infraestructures de la Diputació de València.

– Assignar l’execució de les obres de l’accés i l’enjardinament al sector.

Mobilitat

L’informe de 18 de febrer de 2022, del Servei de Mobilitat indica que l’instrument urbanístic objecte d’este informe no entra en l’àmbit d’afecció de la Llei 5/2011, d’1 d’abril, de mobilitat de la Comunitat Valenciana.

Domini públic hidràulic i recursos hídrics

La Confederació Hidrogràfica del Xúquer, en el seu informe de 5 de maig de 2022, analitza la modificació proposada i la incidència sobre els aspectes següents:

– Afecció sobre el domini públic hidràulic:

+ Afecció als llits: la modificació suposa que s’ocupe la zona de policia, per la qual cosa, prèviament a l’inici dels treballs d’explotació en la zona de policia de llit públic, s’haurà de comptar amb l’autorització de la CHX.

+ Sanejament i depuració: està prohibit abocar de manera directa o indirecta aigües i productes residuals susceptibles de contaminar les aigües continentals sense una autorització administrativa prèvia. Estes autoritzacions d’abocament correspondran a l’administració hidràulica competent, excepte en els casos d’abocaments efectuats en qualsevol punt de la xarxa de clavegueram o de col·lectors gestionats per les administracions autonòmiques o locals o per entitats dependents d’estes, en els quals l’autorització correspondrà a l’òrgan autonòmic o local competent. En les autoritzacions d’abocament de sistemes de sanejament d’aigües residuals de zones industrials es tindran en compte els criteris que establix l’apartat 2 de l’article mencionat pel que fa als desbordaments en episodis de pluja. Entre altres, no es permetrà que hi haja sobreeixidors en les línies d’arreplega i depuració d’aigües amb substàncies perilloses o aigües de procés industrial. A més, els sobreeixidors del sistema col·lector de sanejament i els d’entrada a la depuradora s’hauran de dotar d’elements de seguretat per a limitar la contaminació produïda per sòlids gruixuts i flotants.

+ Aigües pluvials: els nous desenrotllaments urbanístics, en general, hauran d’introduir sistemes de drenatge sostenible, com ara superfícies i acabats permeables, de manera que l’eventual increment del risc d’inundació es mitigue. En cas que es pretenga efectuar un abocament d’aigües pluvials al DPH, s’haurà de comptar prèviament amb l’autorització de la CHX.

– Incidència en el règim de corrents:

+ Inundabilitat: la zona no l’ha estudiada el Sistema Nacional de Cartografia de Zones Inundables. Segons PATRICOVA, l’àmbit no presenta perillositat d’inundació.

+ Afecció al règim de corrents: l’àmbit se situa, parcialment, en la zona de policia, però no està afectada per la zona de flux preferent.

+ Viabilitat de l’actuació: la CHX es pronunciarà sobre la viabilitat de l’actuació únicament dins de la zona de policia de llit públic. En este sentit, cal tindre en compte les guies d’adaptació al risc d’inundació elaborades pel MITECO.

– Disponibilitat de recursos hídrics: la modificació proposada no establix el volum de l’increment de demanda generat per la modificació. Prèviament a l’aprovació de la modificació, s’haurà de justificar este increment i acreditar la disponibilitat de recursos hídrics per a atendre esta demanda. Per a això, es presentarà un estudi de demandes de tots els usos previstos.

Sanejament i depuració

El Departament de Projectes, Obres i Explotacions de l’Entitat de Sanejament d’Aigües (EPSAR) emet un informe el 21 de març de 2022 en el qual informa de la viabilitat del tractament en el sistema públic de sanejament i depuració de Venta del Moro de les aigües residuals generades pel desenrotllament de la modificació puntual —que no implica l’autorització de la connexió al sistema de sanejament i depuració mencionat—, sempre que es complisca amb els condicionants que, en resum, són:

– Atés que es desconeix l’evolució futura del sistema de sanejament afectat (cabals tractats, qualitats obtingudes, etc.), en el moment de l’emissió de l’informe de connexió corresponent es determinarà si este sistema disposa de capacitat suficient per a tractar les aigües residuals del desenrotllament mencionat.

– Les aigües residuals generades pel desenrotllament no hauran d’impedir que es complisquen els objectius de qualitat fixats en l’autorització d’abocament a domini públic hidràulic emesa per l’organisme de conca.

Paisatge

El Servici d’Infraestructura Verda i Paisatge emet un informe el 19 de juliol de 2022 en el qual indica que la documentació aportada no inclou cap referència a la infraestructura verda ni al paisatge, encara que es planteja de manera correcta el creixement al costat del sòl industrial existent. No obstant això, no es definixen els paràmetres urbanístics ni els criteris paisatgístics. L’informe considera que la modificació tindrà una incidència en el paisatge per la localització d’esta en una vora urbana, per la qual cosa s’hauran d’establir condicionants o criteris d’ordenació i integració paisatgística per a esta zona de vora que garantisquen:

– Una adequació a la morfologia del territori i el paisatge de l’àmbit, i una correcta transició amb el sòl no urbanitzable ubicat a l’est i amb el sòl residencial situat al sud.

– Unes condicions morfològiques i tipològiques d’ordenació que respecten la singularitat paisatgística i la identitat visual del lloc.

Estos condicionants, juntament amb la necessitat d’elaborar un estudi d’integració paisatgística per al pla parcial que es redacte per al desenrotllament del sector, s’hauran d’incloure en les fitxes de zona i de gestió, en funció del seu abast.

L’emissió de l’informe favorable en matèria d’infraestructura verda i paisatge requerirà que s’esmenen els requeriments que s’exposen en este informe en fases posteriors de la tramitació.

Risc d’inundació

El Servei de Gestió Territorial, en l’informe de 21 de juliol de 2022, indica que, segons PATRICOVA, no hi ha perillositat d’inundació en l’àmbit de la modificació. Tampoc presenta altres afeccions territorials rellevants derivades de la incidència sobre aqüífers, corredors territorials, zones d’interés agrològic i altres plans d’acció territorials.

Espais naturals

L’àrea d’estudi no es troba dins dels límits de cap espai natural protegit, reserva de fauna, microreserva de flora o espai de la Xarxa Natura 2000.

Es troba dins dels límits de la Reserva de la Biosfera Vall del Cabriol, en una zona de transició.

Forestal i vies pecuàries

La modificació proposada no afecta el sòl forestal ni cap via pecuària.

E) Valoració ambiental d’acord amb els criteris de l’annex VIII del TRLOTUP

Segons el que estipula l’article 46.3 del TRLOTUP, l’òrgan ambiental i territorial determinarà, d’acord amb els criteris de l’annex VIII, el sotmetiment al procediment d’avaluació ambiental i territorial ordinari o simplificat, en funció de la certesa en la determinació de l’existència d’efectes significatius sobre el medi ambient i amb consulta prèvia a les administracions públiques afectades a què es referixen els articles 48.d i 53 del TRLOTUP.

1. Per les característiques dels plans i els programes:

No presenta, a priori, problemes ambientals significatius, ja que no afecta cap espai natural protegit, espai de la Xarxa Natura 2000, sòl forestal o via pecuària.

La modificació plantejada no té incidència en el model territorial.

Vist el creixement proposat, no sembla que es puga incomplir l’índex de creixement per a activitats econòmiques establit en l’Estratègia territorial de la Comunitat Valenciana.

La proposta de modificació no té incidència directa sobre la perillositat d’inundació ni incidix sobre l’increment de la vulnerabilitat, per la qual cosa no suposa efectes significatius sobre el territori quant al PATRICOVA.

2. Per les característiques dels efectes i de l’àrea probablement afectada:

La modificació proposada suposa la reclassificació de 9.400 m² que passarien de sòl no urbanitzable comú a sòl urbanitzable d’ús industrial. Actualment, la major part d’esta zona està ocupada per un solar destinat a l’aparcament de camions de la indústria adjacent. La reclassificació no implica un augment significatiu de l’impacte sobre el medi ambient, atés que es tracta de canviar la classificació del sòl per a adaptar-lo a l’ús i les necessitats actuals.

Es presenta una afecció quant al disseny de l’accés a la carretera CV-455 des del vial perimetral, que no permet que l’usen vehicles pesants en condicions de seguretat. Esta afecció es reduirà amb la modificació del traçat.

Es considera que els canvis proposats en l’esborrany de la modificació puntual no tenen efectes ambientals significatius que no es puguen esmenar en fases posteriors (afecció a carreteres, recursos hídrics,…), i suposa una modificació menor del Pla general d’ordenació urbana vigent.

F) Proposta d’acord

Segons establix l’article 53 del TRLOTUP, d’acord amb els criteris de l’annex VIII d’esta llei i atés l’anàlisi que s’ha dut a terme en l’apartat anterior, es pot concloure que la modificació del pla proposat no té efectes significatius negatius sobre el medi ambient i el territori, i es pot resoldre l’avaluació ambiental estratègica pel procediment simplificat.

D’acord amb el que s’ha exposat, es resol:

Emetre l’informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual «Zona est» (Venta del Moro, València), l’objecte del qual serà el que es descriu en la documentació remesa, d’acord amb els criteris de l’annex VIII del TRLOTUP, ja que no té efectes negatius significatius sobre el medi ambient, sempre que, prèviament a l’aprovació definitiva, es complisquen els condicionants que es descriuen a continuació:

1. S’hauran de dur a terme les modificacions que indica l’informe de 3 de febrer de 2022, de l’Àrea d’Infraestructures de la Diputació de València i se li sol·licitarà un nou informe.

2. Es tindrà en compte l’informe de la CHX de 5 de maig de 2022 pel que fa a l’afecció al domini públic hidràulic, i se li sol·licitarà un nou informe per a verificar que s’han inclòs les consideracions següents:

– La versió preliminar de la modificació inclourà el condicionant que, en tot cas, abans de l’inici dels treballs en la zona de policia de llit públic, s’haurà de comptar amb l’autorització de la CHX.

– Els nous desenrotllaments urbanístics, en general, hauran d’introduir sistemes de drenatge sostenible.

– Prèviament a l’aprovació de l’instrument de planejament que desenrotlle la modificació proposada, es justificarà la demanda d’aigua (m³/any) prevista per a l’actuació.

3. S’hauran d’atendre les determinacions de l’informe del Servici d’Infraestructura Verda i Paisatge de 19 de juliol de 2022.

4. L’esborrany de la modificació haurà d’atendre les indicacions i consideracions que s’inclouen en l’informe del Servei Territorial d’Urbanisme de València d’11 de juliol de 2022.

Segons establix l’article 53.7 del TRLOTUP, l’informe ambiental i territorial estratègic perdrà la vigència i deixarà de tindre els efectes propis si, una vegada publicat en el *Diari Oficial de la Generalitat Valenciana*, no s’ha aprovat la modificació proposada en el termini màxim de quatre anys des que es va publicar. En este cas, el promotor haurà d’iniciar novament el procediment d’avaluació ambiental i territorial estratègica simplificada de la modificació.

Òrgan competent

La Comissió d’Avaluació Ambiental és l’òrgan competent per a emetre l’informe ambiental i territorial estratègic a què es referix l’article 53.2.b del Decret legislatiu 1/2021, de 18 de juny, del Consell, d’aprovació del text refós de la Llei d’ordenació del territori, urbanisme i paisatge, d’acord amb el que disposa l’article 3.2 del Decret 230/2015, de 4 de desembre, del Consell, pel qual s’aprova el Reglament de l’òrgan ambiental de la Generalitat als efectes d’avaluació ambiental estratègica (plans i programes).

A la vista de tot el que s’ha exposat, la Comissió d’Avaluació Ambiental acorda: emetre l’informe ambiental i territorial estratègic favorable en el procediment simplificat d’avaluació ambiental i territorial estratègica de la modificació puntual «Zona est» (Venta del Moro, València), amb el compliment de les determinacions que s’inclouen en l’informe mencionat.

Notificar als interessats que, contra esta resolució, com que no és un acte definitiu en via administrativa, no es pot interposar cap recurs, la qual cosa no és un inconvenient perquè es puguen utilitzar els mitjans de defensa que en el seu dret es consideren pertinents.

Fet que notifique perquè se’n tinga coneixement i als efectes oportuns.

Fet que se certifica amb anterioritat a l’aprovació de l’acta corresponent i a reserva dels termes precisos que se’n deriven, tal com ho autoritza l’article 18.2 de la Llei 40/2015, d’1 d’octubre, de règim jurídic del sector públic.

València, 1 d´agost de 2022. El secretari de la Comissió d’Avaluació Ambiental: José del Valle Arocas.»

  

València, 2 d'octubre de 2024

Miguel Ángel Ivorra Devesa

Director general d'Urbanisme, Paisatge i Avaluació Ambiental

Esta disposició conté annexos. Consulteu-ne la versió en PDF.